10 Go thwe’ng ka Jesu? Sathane “ka nakwana [o ile a bontšha Jesu] mebušo ka moka ya lefase. Ke moka Diabolo a re go yena: ‘Ke tla go nea bolaodi bjo ka moka le letago la mebušo ye.’” (Luka 4:5, 6) Jesu o be a ka se bone ka nakwana mebušo yeo ka moka e le ka kgonthe, eupša Sathane a ka ba a ile a nagana gore letago la yona le be le tla gogela Jesu ge e ba a be a ka le bona ponong. Sathane o ile a bolela a sa lewe ke dihlong gore: “Ge o ka nthapela gatee o le pele ga ka, e tla ba [ya] gago ka moka.” (Luka 4:7) Jesu le gatee o be a sa nyake go ba mohuta wa motho yo Sathane a bego a nyaka gore a be yena. O ile a mo araba ntle le go dikadika. O itše: “Go ngwadilwe gwa thwe: ‘Ke Jehofa Modimo wa gago yo o swanetšego go mo rapela, e bile ke yena a nnoši yo o swanetšego go mo direla tirelo e kgethwa.’”—Luka 4:8.